Ur. broj: 1 - 567/22

Zagreb – Sesvete, 7. studenoga 2022.

 **ZAPISNIK**

devete sjednice Upravnog vijeća Narodnog sveučilišta „Sesvete“, održane 7. studenoga 2022. godine u prostorijama Narodnog sveučilišta „Sesvete“. Sjednica je započela u 15:00, a završila u 16:00 sati.

Prisutni: Koraljka Sopta, predsjednica

 Viktor Brezak, zamjenik predsjednice

 Ksenija Blažun, članica

 Vjekoslava Damjanović, ravnateljica

Upravno vijeće jednoglasno je usvojilo Dnevni red:

1. Usvajanje zapisnika s prethodne sjednice
2. Povreda radne obveze zaposlenika NS „Sesvete“
3. Razno.

Ad 1. – Zaključak

Na početku sjednice članovi Upravnog vijeća su jednoglasno usvojili Dnevni red i zapisnik s prethodne sjednice.

Ad 2. – Zaključak

Središnja tema i razlog sazivanja sjednice UV-a bila je teška povreda obveze iz radnog odnosa radnika Narodnog sveučilišta „Sesvete“ zaposlenog na radnom mjestu tajnika Sveučilišta.

Na temelju nadležnosti iz članka 29. Statuta Sveučilišta Upravno vijeće donosi odluke o prestanku radnog odnosa djelatnika te o drugim pravima i obvezama iz radnog odnosa.

Na prethodnoj sjednici Ravnateljica nas je upoznala sa Zaposlenikovim ponavljanjem povrede radne discipline te o aktualnoj povredi obveza iz radnog odnosa koja je nastupila 11. listopada ove godine.

Uvidom u osobni dosje Zaposlenika uočili smo da je tijekom petogodišnjeg radnog odnosa učestalo kršio svoje obveze, osobito one o redovitosti dolaska na radno mjesto te o pravodobnom dostavljanju obavijesti o razlozima izostajanja.

Stoga je Zaposlenik dva puta usmeno upozoravan na kršenje radnog odnosa te je pri tome upoznat s mogućnošću dobivanja otkaza ugovora o radu. Dana 20. 12. 2021., Ur. Broj 1-562/21 uručena mu je pisana mjera upozorenja na obveze iz radnog odnosa.

Predočena nam je i korespondencija koja se odvijala između Zaposlenika i Ravnateljice u periodu između 13. listopada do zaključno 4. studenog 2022. Iz nje se jasno i nedvosmisleno zaključuje kako je radnik, ne dolazeći na radno mjesto u neprekidnom trajanju od 11. listopada do zaključno s danom održavanja ove sjednice teško povrijedio obveze iz radnog odnosa. Pri tome nije dostavio valjanu ispravu o spriječenosti dolaska na rad.

Informirani smo da je Poslodavcu dana 4. studenoga 2022. godine Zaposlenikov obiteljski liječnik usmeno, u telefonskom razgovoru, potvrdio da za sporni period od 11. 10. do 7. 11. 2022. godine ne postoje evidencija niti popratna dokumentacija o njegovoj bolesti.

Zaključujemo da je lažno prikazivanje činjenica Poslodavcu uzrokovalo gubitak povjerenja u Zaposlenika što uz osobito tešku povredu obveze iz radnog odnosa, kakva je nedolazak na posao bez valjanog opravdanja, nastavak radnog odnosa čini nemogućim.

Upravno vijeće 7. studenog 2022. godine na svojoj devetoj sjednici jednoglasno donosi odluku o prestanku radnog odnosa djelatnika te otkazu ugovora o radu broj 116/17 od 30. kolovoza 2017. godine.

\* Sva pisana dokumentacija, kao i ispis elektroničke komunikacije pohranjeni su u dosjeu radnika.

Zapisnik vodila Predsjednica Upravnog vijeća

Ksenija Blažun Koraljka Sopta